הטבח בסטריפ של לאס וגאס

הטבח

בסביבות השעה 22:08 פתח סטיבן פאדוק בירי אוטומטי מהקומה ה-32 של מלון "מנדליי ביי" בסטריפ של לאס וגאס, כשהוא חמוש בכלי נשק רבים. במשך 9–11 דקות ירה מאות יריות ופגע במאות בני אדם שבילו בהופעה בסמוך למלון. הטבח התרחש בלילה האחרון של פסטיבל מוזיקת קאנטרי "Route 91 Harvest", שנמשך שלושה ימים. הירי החל בזמן ההופעה של זמר הקאנטרי ג'ייסון אלדין  שנמלט מהבמה זמן קצר לאחר תחילת הירי ונלקח למקום מבטחים.
ממשטרת לאס וגאס נמסר כי מהירי נהרגו לפחות 58 בני אדם ולמעלה מ-515 נפצעו. בשלב מסוים ניתנה הוראה לסגור את מעליות הקזינו במלון על מנת למנוע מהיורה להימלט. 
איתות של גלאי העשן בחדר המלון הביא את אנשי היחידה ללוחמה בטרור לפתח דלתו בתוך 20 דקות. היורה ירה לעבר השוטרים שהתאספו סביב הדלת ופצע אחד מהם ברגלו. ברגע שהשוטרים פרצו לחדר, שם קץ לחייו. 
בחדרו נמצאו 23 כלי נשק, בהם גם רובים אוטומטיים. המשטרה הודיעה שכנראה מדובר במפגע בודד.
בעקבות הירי סגרה המשטרה את השדרה המרכזית וכן מספר כבישים מסביב לאזור. נמל התעופה הבינלאומי מק'קארן השעה את הטיסות.
מחקירת הזירה עלה כי היורה שבר את חלונות החדר עם פטישים, הציב שני רובים ועליהם כוונות על חצובות לצד החלונות ובעזרתן ביצע את הירי.
היורה השתמש בהתקן מיוחד לייעול הנשק המכונה Bump Stock. האביזר מורכב על רובה אוטומטי-למחצה ומאפשר לירות בו במהירות קרובה לזו של נשק אוטומטי. במקור הוא פותח כדי להקל על אנשים בעלי מוגבלויות לירות ברובה. ההתקן מחליף למעשה את קת הרובה ב"מדרגת תמיכה" המכסה את פתח ההדק. בעזרת ההתקן גורם הרֶתַע לרובה לנוע שוב ושוב קדימה ואחורה – ולהדק להיסחט שוב ושוב על ידי האצבע. פירוש הדבר הוא שהאצבע סוחטת את ההדק לצורך כל יריית כדור, ולכן כלי הנשק עדיין נחשב אוטומטי-למחצה ואינו מפר את החוק הפדרלי.

היורה

היורה הוא סטיבן קרייג פאדוק (Stephen Craig Paddock), גבר אמריקני נוצרי בן 64 מנבדה. הוא התגורר בשנה שלפני הטבח בקהילת גמלאים קטנה בעיר מסקיט , והיה ללא עבר פלילי. לפי דיווח ב"ניוזוויק", הוא עבד בעבר כרואה חשבון בענקית הנשק והתעופה לוקהיד מרטין, ובבעלותו רישיון ציד, דיג, ורישיון טיס למטוסים קטנים ושני מטוסים.
פאדוק הגיע למלון כבר ב-28 בספטמבר. הוא התקין מצלמות במסדרון מחוץ לחדר שלו כדי לעקוב אחר הנעשה בו. 
לאחר הירי חשדה המשטרה באישה בשם מרי-לו דנלי (Marilou Danley), אזרחית אוסטרלית ממוצא פיליפיני בת 62 שעברה להתגורר בנבדה ב-1990, שהייתה בת זוגו ובעבר מארחת בקזינו. היא אותרה על ידי המשטרה בפיליפינים. היא תושאלה טלפונית וככל הנראה אינה קשורה לירי, אם כי היורה השתמש בכמה תעודות מזהות שלה. 
בפשיטה על ביתו במסיקט מצאה המשטרה 18 כלי נשק, אלפי כדורי תחמושת וחומרי נפץ רבים נוספים בסך הכל נתפסו 47 כלי נשק שהיו רשומים על שמו, הן בחדר המלון והן במספר בתים שבהם גר בשתי ערים בנבאדה. כלי הנשק כללו רובים, רובי ציד ואקדחים; כולם נקנו כחוק בכמה מדינות בארצות הברית ובכ-12 מהם הותקנו מכשירים לשיפור קצב הירייה. 
אחיו סיפר לתקשורת כי פאדוק היה מולטי-מיליונר שנהג להשקיע בנדל"ן, ולפקוד את עיר ההימורים לעיתים קרובות בשל אהבתו לפוקר.
סוכנות הידיעות "איי-פי" דיווחה כי פאדוק ביצע בשבועות האחרונים לפני הירי שורת העברות כספים הקשורות בהימורים, סכומים שנעו בין עשרת אלפים דולרים ליותר מכך, ובימים שלפני הטבח ביצע העברה בסך מאה אלף דולרים לחשבון בנק של שותפתו דנלי בפיליפינים. דנלי מבוקשת אבל אינה נחשבת חשודה בהכרח. היא הובאה לארצות הברית מהפיליפינים כדי לסייע בחקירה. 
על פי סוכנות הידיעות CNN, ניסה פאדוק לרכוש כדורים נותבים בתצוגת נשק בפיניקס, המאפשרים לראות את כיוון מעוף הקליע ובכך לכוון טוב יותר לעבר ההמון.
אביו, בנג'מין הוסקינס פאדוק , היה שודד בנקים סדרתי שנמלט מהכלא בזמן מאסרו ובעקבות כך שמו הופיע ברשימת עשרת הנמלטים המבוקשים ביותר על ידי ה-FBI במשך 8 שנים, עד שנעצר.

תגובות

בעקבות הטבח, נשיא ארצות הברית דונלד טראמפ צייץ בחשבון הטוויטר שלו: "תנחומיי החמים לקרבנות אירוע הירי הטרגי בלאס וגאס ולמשפחותיהם. אלוהים יברך אתכם". בהמשך היום נשא נאום לאומה בו כינה את הטבח "רשע טהור" ואמר למשפחות הקרבנות כי "אנו מתפללים בשבילכם, ואנו כאן, בשבילכם". בנוסף הודיע על הורדת הדגל לחצי התורן ל-4 ימים בעקבות הטבח.
ארגון המדינה האסלאמית קיבל אחריות על הירי. בהודעה שהתפרסמה מטעם הארגון, נמסר כי היורה הוא פעיל הארגון שהתאסלם זמן לא רב טרם האירוע. לעומת זאת, משטרת לאס וגאס מסרה כי אין מידע אודות השתייכותו של היורה לארגון טרור כלשהו, וכן לא נמצאו בחדרו במלון חומרים היכולים לשפוך אור על מניעיו או על האידאולוגיה שלו. 
הרשויות בארצות הברית ציינו כי הרוצח היה גבר ממשפחה נוצרית ואין לו רקע של השתייכות לארגון פוליטי כלשהו. עם זאת, במאי 2017 פרסם ארגון המדינה האסלאמית סרטון ובו הוא מאיים לבצע פיגוע בגדול בלאס וגאס.
ג'ייסון אלדין, שהופיע בפסטיבל הקאנטרי כאשר הירי החל, כתב בחשבון האינסטגרם שלו: "הלילה היה נורא ביותר. אני עדיין לא יודע מה להגיד אבל רציתי להודיע לכולם שהצוות שלי ואני בטוחים. המחשבות והתפילות שלי הם לכל המעורבים הערב. כואב לי שזה היה יכול לקרות לכל מי שרק היה יוצא כדי ליהנות ממה שהיה צריך להיות לילה כיף".
בדומה לאירועי ירי קודמים כמו הירי בתיכון קולומביין ובווירג'יניה טק, הטבח העלה מחדש את שאלת הפיקוח על הנשק, משום שדווח כי היורה החזיק מספר גדול של רובים וכלי נשק מסוגים שונים.